Fit-2 ta' Diċembru 2016, il-Kunsill adotta d-deċiżjoni li tawtorizza lill-Unjoni Ewropea biex tikkonkludi l-hekk imsejjaħ "Ftehim komprensiv" li jistabbilixxi qafas komprensiv ta' livell għoli ta' protezzjoni tad-data għall-kooperazzjoni tal-infurzar tal-liġi kriminali. Il-ftehim itejjeb, b'mod partikolari, id-drittijiet taċ-ċittadini tal-UE billi jipprovdi trattament ugwali bħaċ-ċittadini tal-Istati Uniti fir-rigward tad-drittijiet għal rimedju ġudizzjarju quddiem il-qrati tal-Istati Uniti. Il-Ministru għall-intern Robert Kaliňák mill-presidenza Slovakka tal-Kunsill qal: "Nilqa' dan il-pass importanti lejn kooperazzjoni aħjar bejn l-awtoritajiet tal-infurzar tal-liġi tal-Istati Uniti u dawk Ewropej fil-ġlieda kontra l-kriminalità serja u t-terroriżmu. Dan il-ftehim ser jiggarantixxi r-rispett sħiħ għad-drittijiet fundamentali kull meta tiġi ttrasferita data personali bejnietna. Jiena ser inżur Washington fi ftit jiem biex niltaqa' mal-kontropartijiet tagħna tal-Istati Uniti u ser ninformahom li l-UE lesta timxi 'l quddiem." Il-"Ftehim komprensiv" ikopri d-data personali kollha skambjata bejn l-awtoritajiet tal-pulizija u tal-ġustizzja kriminali tal-istati membri tal-UE u l-awtoritajiet federali tal-Istati Uniti għall-iskop tal-prevenzjoni, l-investigazzjoni, id-detezzjoni u l-prosekuzzjoni ta' reati kriminali, inkluż it-terroriżmu. Il-ftehim ser jiffaċilita l-kooperazzjoni tal-infurzar tal-liġi kriminali filwaqt, li fl-istess ħin, jipprovdi salvagwardji u garanziji għal-legalità tat-trasferimenti tad-data. Dawn jinkludu, pereżempju, dispożizzjonijiet dwar limitazzjonijiet ċari għall-użu tad-data, l-obbligu li jingħata kunsens preliminari qabel ma jsir kwalunkwe trasferiment 'il quddiem ta' data, l-obbligu li jiġu definiti perjodi adegwati għaż-żamma tad-data, id-dritt għal aċċes u rettifika. Il-ftehim ser jikkomplementa l-ftehimiet eżistenti u futuri bejn l-awtoritajiet tal-infurzar tal-liġi kriminali bejn l-UE u l-Istati Uniti u bejn l-istati membri u l-Istati Uniti. Filwaqt li mhuwiex fih innifsu strument legali għal kwalunkwe trasferiment ta' informazzjoni personali lill-Istati Uniti, huwa jissupplimenta, fejn meħtieġ, is-salvagwardji tal-protezzjoni tad-data fi ftehimiet eżistenti jew futuri dwar it-trasferiment tad-data jew dispożizzjonijiet nazzjonali li jawtorizzaw trasferimenti bħal dawn. Il-Parlament Ewropew ta l-approvazzjoni tiegħu għall-konklużjoni tal-ftehim fl-1 ta' Diċembru. Il-ftehim ser jidħol fis-seħħ ladarba l-awtoritajiet tal-Istati Uniti jkunu lestew il-proċeduri interni tagħhom. Il-protezzjoni ta' data fl-infurzar tal-liġi